kirjaamo@tem.fi

elina.isoksela@tem.fi

Lausuntopyyntönne 9.5.2018

HE laiksi kasvupalveluvirastosta (TEM/1260/03.01.01/2016TEM030:00/2018)

Lausunnolla olevassa esityksessä työ- ja elinkeinoministeriö esittää uuden ns. kasvupalveluviraston perustamista. Uuden viraston tehtäväksi tulisi eräiden maakunnan myöntämien tukien ja korvausten maksamiseen liittyvät tehtävät, valtakunnallisia tietojärjestelmiä ja alustoja koskevat tehtävät sekä keskitetty neuvonta valtion ja maakuntien kasvupalveluissa. Viraston henkilökunta koostuisi nykyisen kehittämis- ja hallintokeskuksen (KEHA) henkilöstöstä sekä Etelä-Savon ELY:n yhteydessä toimivan palvelukeskuksen henkilöstöstä (yhteensä 175 henkilötyövuotta).

Kuntaliitto näkee, että **lakiesitys ei sisällä kestäviä perusteita uuden kasvupalveluviraston perustamiselle.** Esitetty työ- ja elinkeinoministeriön ohjauksessa oleva malli on ristiriidassa itsehallinnollisten maakuntien toimintaperiaatteiden kanssa. Kasvupalvelurahoitus on osa maakunnan yleiskatteellista rahoitusta ja olisi erikoista, että erillisellä valtion virastolla olisi pääsy itsehallinnollisen organisaation varoihin. Esityksessä todetaan, että virasto toteuttaa työ- ja elinkeinoministeriön asettamia tavoitteita. Maakuntien ja Uudenmaan kuntayhtymän mahdollisuudet vaikuttaa viraston toimintaan ovat varsin vähäiset.

Maakuntien ja Uudenmaan kuntayhtymän on voitava tehdä maksatuksiin ja asiakaspalveluun liittyvät ratkaisut itse - mahdollisimman pitkälle maakuntien välistä yhteistyötä hyödyntäen. Uuden viraston perustaminen on vastoin yleistä norminpurun- ja hallinnon tehostamisen tavoitteita. Yhteiset tietojärjestelmät mahdollistavat maksatusten hoitamisen maakunnissa suoraan osana omaa taloushallintoa. Esitetty maksatusten keskittämistarve perustuu nykymuotoisiin maksatustehtäviin. Erilliseen työ- ja elinkeinoministeriön ohjauksessa toimivaan virastoon keskitetyn toiminnan jatkaminen tilanteessa, jossa maakuntien järjestämät kasvupalvelut ja niiden määrätyn minimitason ylittävä laajuus vaihtelevat maakunnittain, ei anna kuvaa tehokkaasti toimivasta hallinnosta. Asiakasprosessi on sekä rahoituspäätöksen että maksatuspäätöksen osalta sama, jolloin on tärkeää, että nämä prosessit sijaitsevat samassa organisaatiossa ja liittyvät saumattomasti toisiinsa.

Kuntaliiton näkemykseen mukaan ei tule myöskään tehdä mitään sellaisia organisatorisia ratkaisuja, jotka hidastavat tukien maksuja niin henkilö- ja yritysasiakkaille kuin kunnille ja muille yhteisöille. Kuntien osalta merkittävimpiä ovat palkkatukeen ja kotoutumiskorvauksiin liittyvät maksatukset, joiden sujuvuus on tärkeää erityisesti pienemmille kunnille.

Lakiesityksen perusteluosiossa olevasta vaikutusten arvioinnista ei käy ilmi, missä määrin on arvioitu jo loppuvuodesta 2017 maakuntien liittojen ja ELY-keskusten esille nostamaa ajatusta ns. kasvudigi-tehtävien hoitamisesta sekä yhteisten tietojärjestelmien kehittämisestä ja ylläpidosta osana VIMANA Oy:tä. Myöskään vaihtoehtoja joissa yksi/muutama maakunta hoitaisi em. tehtävät muiden maakuntien puolesta ei ole arvioitu. Myös näiltä osin Kuntaliitto näkee, että lakiesitys ei ole riittävän perusteltu ja sitä ei tulisi antaa.

Lopuksi haluamme kiinnittää huomiota siihen, että lausunto lakiesityksestä olisi pitänyt pyytää myös Uudenmaan esitetyn erillisratkaisun mukaista kuntayhtymää valmistelevilta kunnilta.

SUOMEN KUNTALIITTO

|  |  |
| --- | --- |
| Jarkko HuovinenJohtajaAlueet ja yhdyskunnat | Annukka Mäkinenerityisasiantuntija |